b'\n_START_ARTICLE_\nZadovoljni Kranjec\n_START_PARAGRAPH_\nZadovoljni Kranjec je pesem Valentina Vodnika, ki je prvi\xc4\x8d iz\xc5\xa1la 1781. v Pisanicah.\n_START_SECTION_\nIzvor\n_START_PARAGRAPH_\nPesem je Vodnik najprej objavil v Pisanicah leta 1781 in podpisal s \xc4\x8drko V*, predelano pa tudi v Veliki pratiki za leto 1797 in naposled \xc5\xa1e v Pesmah za poku\xc5\xa1ino leta 1806. \xc5\xa0e trinajst let po prvi objavi se je je spomnil Zois in Vodnika spodbudil, da je se po dolgem premoru spet lotil pesni\xc5\xa1tva. V pismu z dne 4. aprila 1794 namre\xc4\x8d pi\xc5\xa1e: \xc2\xbbPokojni Damascen (op. Dev) mi je rekel, da je Zadovoljni Kranjec Va\xc5\xa1e prvo delo, in res je V* na koncu te pesmi. Nanjo opiram svoje upanje. V tem poskusu sem na\xc5\xa1el ve\xc4\x8d naravnega in ve\xc4\x8d daru kakor v Damascenovih in Markovih (op. Pohlinovih) spisih, tudi gib\xc4\x8dnej\xc5\xa1i jezik, sre\xc4\x8dnej\xc5\xa1o mero in pametnej\xc5\xa1e besedovanje \xe2\x80\x93 skratka bil sem in sem po 13 letih s to posku\xc5\xa1njo \xc5\xbee zdaj enako zadovoljen; torej imam tem ve\xc4\x8d upanja, biti Vam porok, ker sem za to zdavnaj \xc5\xbee dovolj star.\xc2\xab Vodnik je z Zadovoljnim Krajncem ustvaril nekaj tako izvirnega, da spada med njegove najbolj\xc5\xa1e pesmi.\n_START_SECTION_\nRazlaga\n_START_PARAGRAPH_\nTo je stanovska pesem v obliki vlo\xc5\xbenice \xe2\x80\x93 polo\xc5\xbeena je v usta kranjskega kmeta, ki v prvi kitici opeva lego kranjske de\xc5\xbeele, nato delo na polju, obla\xc4\x8dila, prehrano, zabavo, nazadnje pa \xc5\xa1e sposobnost \xc4\x8dloveka za najrazli\xc4\x8dnej\xc5\xa1e poklice. Vse to je izra\xc5\xbeeno s stali\xc5\xa1\xc4\x8da spokojnega zadovoljstva s samim sabo in svetom okoli sebe, samozavestjo, veseljem do \xc5\xbeivljenja in dela brez ve\xc4\x8djih socialnih, politi\xc4\x8dnih ali duhovnih problemov.\n_START_SECTION_\nOblika\n_START_PARAGRAPH_\nTemu ljudskemu tonu ustreza tudi verz alpske posko\xc4\x8dnice (pesnik se je poslu\xc5\xbeil trizlo\xc5\xbenih stopic, kar je prispevalo k dalj\xc5\xa1emu posko\xc4\x8dnemu verzu, ki ga je bilo mo\xc5\xbeno zapisati tudi v obliki dveh kratkih verzov).'